**KÖZTÉRI KÉPZŐMŰVÉSZETI PÁLYÁZATI KIÍRÁS**

 A Budapesti Történeti Múzeum

nyilvános művészeti pályázatot ír ki

a Széll Kálmán Alapítvány kezdeményezésének megvalósítására,

a Nemzeti Fejlesztési Minisztérium megbízásából

**Széll Kálmán köztéri szobrának tárgyában**

2018

**1. A kiíró megnevezése**

A pályázat megbízója a Nemzeti Fejlesztési Minisztérium (a továbbiakban: Megbízó).

Apályázat kiírója és költségviselője a Budapesti Történeti Múzeum (a továbbiakban: Lebonyolító).

Pályázati ügyintéző: Budapesti Történeti Múzeum - Budapest Galéria Köztéri Művészeti Alkotások Osztálya (a továbbiakban: BTM - Budapest Galéria)

Kapcsolattartók:

Szerdahelyi Márk osztályvezető, művészettörténész

Tel.: +36 20/222 7709, szerdahelyi.mark@mail.btm.hu

Matzon Gertrúd mérnök

Tel: +36 30/540 2115, matzon.gertrud@mail.btm.hu

**2. A pályázat célja, tárgya és anyaga**

A pályázat célja a budapesti Széll Kálmán téren felállítandó, Széll Kálmán egykori miniszterelnököt vizuális eszközökkel megjelenítő alkotás elkészítése.

Helyszín: a metrókijárat melletti gyalogos- és közlekedésforgalmi sík, burkolt felület kijelölt háromszöge (lásd melléklet).

A műalkotás megvalósításához felhasznált anyagra vonatkozóan megkötés nincs, azonban a tervezés során figyelembe kell venni, hogy a választott anyag tartós kültéri felállításra alkalmas legyen.

**Letölthető információk** Széll Kálmánról és a térről elérhetők a Budapest Galéria weblapján: <http://budapestgaleria.hu/_/palyazatok-kozter/>

A teljes megvalósításra – beleértve a tervezést, kivitelezést, felállítást, szállítást, engedélyezési költségeket és a tiszteletdíjat – maximum **bruttó 36 millió Ft** áll rendelkezésre két részletben.

A terület kezelője a Budapesti Közlekedési Központ, tulajdonosa Budapest Főváros Önkormányzata, így az állandó szoborelhelyezéshez a Fővárosi Közgyűlés döntése szükséges, amelynek beszerzéséről a Budapest Főváros Önkormányzata gondoskodik.

A további szükséges engedélyek, hozzájárulások beszerzése a BTM – Budapest Galériával közösen történik.

Egyéb információ A BTM-Budapest Galéria kapcsolattartóitól kapható.

**3. A pályázat jellege és a pályázók köre**

**3.1. A pályázat nyilvános képzőművészeti pályázat.**

**3.2. A pályázók köre**

– aki a jelen kiírásban meghirdetett feladat elkészítésére vállalkozik, és vállalja a mű felállítását is

– aki pályázatát benyújtotta, a pályázati kiírás feltételeit magára nézve kötelezőnek fogadta el

A kiíró e műfajban referenciával rendelkező szobrászok és építészek, ill. tervezői csoportok részvételét várja.

A pályázónak –alkalmassága igazolására – nyilatkoznia kell eddigi szakmai tevékenységéről.

Nem indulhat a pályázaton az a személy, aki a Bíráló Bizottság vagy a második körös zsűri

– döntésében résztvevők

– a döntésben résztvevők hozzátartozója

– a döntéshozók részvételével működő gazdálkodó szervezettel áll munkaviszonyban, vagy munkavégzésre irányuló egyéb jogviszonyban, illetve ugyanilyen gazdálkodó szervezetben tulajdoni részesedéssel rendelkezik.

**3.3. Részvételi feltételek**

– a pályázat beadása határidőre

– a második fordulóra elkészítendő modell beadása határidőre

– nyertes pályázó esetén a műalkotás határidőben történő átadása

A pályázat első 4 helyezettjének megvalósítási tervét (1:5 méretarányú modelljét) a Lebonyolító nyilvánosságra hozza.

A megvalósításra kerülő nyertes pályázat pályázója ingyenes felhasználási jogot enged a pályázat Lebonyolítója és Megbízója, valamint a szobor tulajdonosa, azaz Budapest Főváros Önkormányzata részére.

A nyertes pályamű költségmentesen a Budapest Főváros Önkormányzata tulajdonába kerül.

A nyertes pályázó a szerzői jogról szóló törvényben biztosított személyhez fűződő jogokon kívül egyéb igény érvényesítésére nem jogosult.

**4. A pályázat lebonyolítása**

**4. 1. A pályázat benyújtásának módja, határideje**

A pályázat digitálisan (PDF-formátumban) nyújtható be. A kiírás 5.1. pontja alapján elkészített dokumentumokat **digitálisan 2018. július 1. 24:00 óráig** kell elküldeni a következő e-mail címre:szerdahelyi.mark@mail.btm.hu.

**4.2. A pályaművek díjazása**

A Megbízó a pályázat rangsorban **első 4 tervért fejenként 300 000 Ft + ÁFA díjat biztosít,** **az ebből a körből kiválasztott nyertes pályázó pályaműve pedig megvalósításra kerül.**

**4. 3. A pályaművek elbírálása, eredményhirdetés**

A pályázók azzal, hogy pályaművüket benyújtották, alávetik magukat a pályázati kiírás feltételeinek, a szükséges engedélyeztetési folyamatnak, az első körös Bíráló Bizottság és a második körös zsűri döntésének.

A beérkezett pályaműveket első körben **2018. július 13**-ig értékeli az erre felkért **7 tagú** **Bíráló szakmai Bizottság, amelynek tagjai:**

Dr. Farbaky Péter főigazgató, Budapesti Történeti Múzeum

Fialovszky Tamás építész

Bakos Ildikó szobrászművész

Lampert Rózsa Hajnalka építész, önkormányzati tanácsadó, Fővárosi Önkormányzat - Főpolgármesteri Iroda

Nagyné Varga Melinda főosztályvezető, Főpolgármesteri Hivatal Kulturális, Turisztikai, Sport, Köznevelési és Szociálpolitikai Főosztály

Lantos Csaba projektvezető, a Budapesti Közlekedési Központ képviselője

Dr. Vízkelety Mariann a Széll Kálmán Alapítvány által felkért Védnökségi Testület tagja

A szakértők első körben – figyelembe véve a megvalósíthatóságot is – 4 pályaművet választanak ki. Ezen pályázók megnevezése **2018. július 18-ig** megtörténik, az érintetteket a BTM – Budapest Galéria értesíti.

A kivitelezésre szánt **alkotások modelljeinek beadási határideje** **2018. szeptember 3.** **16 órakor** zárul. A beadás helyszíne: Budapest Galéria Varga Imre Gyűjteménye, 1033 Budapest, Laktanya utca 7.

**A végső döntés meghozatala**:

Az első körben megjelölt 4 pályamű és a beadott modellek alapján Budapest Főváros Önkormányzata, a Széll Kálmán Alapítvány és a Megbízó által delegált tagokból álló **második körös zsűri** választja ki a nyertes pályaművet 2018. szeptember 21-ig.

A második körös zsűri kérése esetén az alkotók személyesen is megvédhetik pályaművüket. Ebben az esetben az időpontot a második körös zsűri adja meg.

**A pályázati végső győztest a Lebonyolító 2018. szeptember 26-in nevezi meg**, az eredményről a BTM – Budapest Galéria értesíti a pályázókat.

A pályázat győztesével a Lebonyolító köti meg a **kiviteli szerződést 2018. október 30-ig.**

**A szobor tervezett avatása: 2019. április 30.**

**A tervezett időpontok a szükséges engedélyek, hozzájárulások beszerzésétől és a megvalósíthatóságtól függően változhatnak!**

A pályázat Megbízója fenntartja a jogot, hogy amennyiben nem találja megfelelőnek a beérkezett művek színvonalát, a pályázatot eredménytelenné nyilvánítsa. Döntése ellen fellebbezésnek helye nincs.

**5. Benyújtandó munkarészek**

**5.1. Első fordulóban történő részvételhez a pályaműnek a következőket szükséges tartalmaznia**

– látványterv

- installálási és elhelyezési elképzelés

- műszaki dokumentáció

–műleírás

– költségelőirányzat

–rövid (PDF-formátumú) prezentáció a pályázó(k) saját munkásságról

Mindezek 2 darab PDF-ben a fenti e-mail címre kérjük elküldeni, külön a pályázati anyagot és külön a személyes munkásságot röviden ismertető prezentációt. A pályázati anyagokat tartalmazó e-mail melléklete **maximum 10 MB** lehet, a tárgy tartalmazza a „Széll Kálmán pályázat” kifejezést.

**5.2. Benyújtandó a második körben**

– 1:5-ös méretarányú köztes anyagból készített modell

- részletes műleírás

- árajánlat

**6.** **A két forduló bírálatának szempontrendszere**

– a tervezett pályamű művészi színvonala, eredetisége

– a kiírás tárgyának és céljának a művészet klasszikus értékeinek a mai kor nyelvén és eszköztárával történő egyedi, magas művészi színvonalú megjelenítése

– a pályaműnek a helyszínhez való illeszkedése, harmóniája környezetével

– az alkotás és a kiírás tárgyának összhangja és művészi kifejező ereje

– az árajánlat – vagyis a kivitelezés és tiszteletdíj – mértéke, a költségvetés realitása

Budapest, 2018. április 30.